༡༩༤༢ལོར་དགུང་ལོ་བཅུ་བདུན་བཞེས་པ་དང་།གྲྭ་ས་སྨན་རིང་ཕེབས་ཏེ་རྒྱལ་ཚབ་ཚག་དཔེ་དགེ་སློང་དང་།དགེ་རྒན་བསོད་ནམས་རིན་ཆེན་སོགས་ཀྱི་དྲུང་ནས་གཙང་མ་གཙུག་ཕུད་ཀྱི་སྡོམ་ཁྲིམས་བཞེས་ཏེ་སྡོམ་ཁྲིམས་མིག་འབྲས་བཞིན་དུ་བསྲུངས་བས་ངུར་སྨྲིག་འཛིན་པ་ཡོངས་ཀྱི་གཙུག་རྒྱན་དུ་གྱུར།དེ་ནས་ཁོང་དང་རྒྱས་དགེ་ཤེས་རབ་སེང་གེ་ཤེས་རབ་ཚུལ་ཁྲིམས་གསུམ་བལ་ཡུལ་དང་།གངས་རིན་པོ་ཆེ་སོགས་ལ་གནས་སྐོར་དུ་ཕེབས་ཏེ་སྟོད་ཕྱོགས་ཀྱི་གནས་ཕལ་ཆེར་མཇལ་ནས་ལོ་རྗེས་མའི་བོད་ཟླ་བཞི་པའི་ནང་དུ་གཡུང་གླིང་དུ་འབྱོར།དེར་དཔོན་སློབ་གསར་པའི་མདུན་ནས་བསྡུས་གྲྭའི་རྣམ་བཞག་དང་ལུང་རྟོགས་རྒྱ་མཚོའི་ནག་རྩིས།གཤེན་རྩིས་ལྔ་བསྡུས་བཅས་ལ་སྦྱངས་པ་མཐར་ཕྱིན་པ་གནང་བ་དང་།ལྷ་སར་ཕེབས་ཞོར་དུ་འགྲུ་སྒོམ་རིན་པོ་ཆེ་མཇལ་ནས་ཚེ་སྒྲུབ་བྱ་རི་མའི་དབང་དང་།ཨུད་དཔལ་རྒྱས་ཕྲེང་གི་ལུང་བཅས་གསན།